संवाद सूत्र, मनोहरपुर : जिला प्रशासन के निर्देशानुसार बुधवार को मनोहरपुर प्रखंड कार्यालय परिसर में पंचायत स्तरीय जनता दरबार कार्यक्रम का आयोजन किया गया। जिसमें वृद्धा व विधवा पेंशन के साथ कौशल विकास को लेकर काफी संख्या में लोग जुटे। इसको लेकर आवेदन फार्म का वितरण किया गया। साथ ही 18 वर्ष की आयु पूरी कर चुके युवाओं का नाम मतदाता सूची में जोड़ने के अलावा मतदाता सूची में भूल सुधार व नाम हटाने को लेकर अलग-अलग प्रपत्र का भी वितरण किया गया। कौशल विकास को लेकर बताया गया कि आगामी 23 सितंबर को जिला में लिखित परीक्षा ली जाएगी। जिसमें इच्छुक युवा प्रमाण पत्रों के साथ शामिल हो सकते हैं। लिखित परीक्षा के आधार पर ही कौशल विकास प्रशिक्षण के लिए युवाओं का चयन किया जाएगा। जनता दरबार मे बाल विकास परियोजना, सृजन फाउंडेशन, पशु चिकित्सा, उज्ज्वला, आत्मा व कृषि विभाग की ओर से स्टॉल लगे थे। वहीं वेदांता लिमिटेड द्वारा चलंत चिकित्सा केंद्र द्वारा मरीजों की जांच कर दवा का वितरण किया गया। कार्यक्रम में बीडीओ जितेंद्र पांडे ने मौजूद ग्रामीणों को प्रखंड की पंचायतों में सरकार द्वारा संचालित विकास योजनाओं के बारे बताया। उन्होंने ग्रामीणों को उज्ज्वला, उजाला, मनरेगा समेत अन्य विभिन्न विकास योजनाओं की जानकारी दी। इसके अलावा पंचायतों के ग्रामीणों को वृद्धा व विधवा पेंशन आदि की जानकारी भी दी। उन्होंने कहा कि किसी भी समस्या को लेकर ग्रामीण अधिकारियों को सूचित करें, ताकि समस्या का समाधान तुरंत किया जा सके। कार्यक्रम में विभिन्न विभागों द्वारा लगाए गए सूचना स्टॉल का निरीक्षण किया। मौके पर सीओ केके मुंडू, कल्याण पदाधिकारी राजेन्द्र बाड़ा, ऐई प्रेम उपाध्याय, जेई दीपक विश्वकर्मा, रौशन मुंदरी आदि मौजूद थे।